section_heading: Župna crkva
paragraph_text: mini| Crkva Duha SvetogaKada u dolasku na Jadran prođu Maslenički most ili voze prema njemu u odlasku, turisti i svi drugi vozači ne mogu a da iz automobila ne vide Župnu crkvu Duha Svetoga na brdu u Podgradini, u Novigradskom dekanatu Zadarske nadbiskupije. Mještani su mogli crkvu podići i u nizini svoga 6,21 kilometara dugoga mjesta, no ti ljudi su htjeli svima pokazati vidljivi znak, Božji hram, te su svoju župnu crkvu, koju zovu Lipotica, podigli na brdu Gradini, u središtu svojega zelenoga mjesta, polja, šuma i humaka, čiji se raštrkani zaseoci nalaze podno toga brda, pa otud i naziv Podgradina. Neprijatelji su tek izgrađenu crkvu ciljano pogodili 13. rujna 1991., srušili ju i zapalili. U njihovom prvom napadu na Podgradinu prva meta bila je crkva. Za to su ostavili i svoj rukopis na zidu ruševina crkve, „Potpis posvete majora koji su pancirnim granatama bušili ovu crkvu Duha Svetoga”. Brdo Gradina, zvano i Podgradinski Sinaj, na kojem se crkva nalazi, s čijega vidikovca seže prostrani pogled na Novigradsko more i zaljev, velebitski masiv i okolna mjesta koja su s Podgradinom bila prva crta obrane, bilo je strateški važno za Liburne, a 90-ih i za četnike. Župna crkva bila je njihovo prenoćište. U crkvi su ih 1992. zatekli hrvatski branitelji u jednoj akciji. Tu je godinu dana bilo uporište četnika. Povrh crkve na brdu noću su bagerima kopali zemunice, ukopali i tenk, odakle su na dlanu i dohvatu imali okolna mjesta u zadarskom zaleđu. Mještani su u svoju crkvu ulagali vlastita sredstva i sve gradili svojim rukama, a nakon povratka 1996. iz progona od strane neprijateljskih agresora u crkvu su uložili više od jednog milijuna kuna. Župa Duha Svetoga stara je više od 3 desetljeća, utemeljena 1990. godine. Dotad je puk išao na mise u Novigrad i Posedarje. Župu od 631 vjernika, Hrvata katolika, odnosno oko 200 obitelji, vode župnik don Tihomir Vulin i sakristan Ive Bratović. Misa se služi srijedom i nedjeljom.